text: [{"text_idx": "#000003", "text": "Iiraan Markaba seeraan ala boba\u2019aa fe\u2019attee imalaa turte too\u2019annaa jala oolchuu beeksiste"}, {"text_idx": "#000004", "text": "Humni eeggumsa Warraaqsa Iiraan Markaba biyya biroo seeraan ala boba\u2019aa fe\u2019attee daangaa galaana biyyattii keessa qaxxaamuraa turte too\u2019annaa jala olchuu beeksise. Iiraan markaba boba\u2019aa litira miiliyona tokko fi hojjattoota 12 fe\u2019attee imalaa turte Alhada darbe kan qabde tahuu alatti, Markabatttiin qabeenya biyya kami akka tahe hin ibsine. Haata\u2019u malee Emreets Markabni boba\u2019aa fe\u2019attee buufata biyya isii irraa kaate qarqara Iraan galoo galaana Hormuuz keessatti dhabamuu ibsitee turte."}, {"text_idx": "#000005", "text": "Gama birootiin ammoo Ameerikaan loltoota 500 Sa\u2019uudii keessa qubachiisuuf sochii jalqabuu ibsite. Bulchiinsi Traamp akka jedhetti , qophii waraanaa Iiraan naannicha keessatti godhaa jirtuun wal qabatee, aggaammii Sa\u2019uudii fi biyyoota michuu isii naannicha keessa jiran irratti godhamu qolachuuf akka danda\u2019amu, Ameerikaan loltoota dabalataa gamasitti erguuf murteessite."}, {"text_idx": "#000006", "text": "Walitti gaarrifannaa Ameerikaa fi Iiraan jiddutti hammaataa dhufe hordofuun, Traamp kanaan duras Markabootaa fi xiyyaara waraanaa akkasumas loltoota 1000 ol gara baha jiddu galaatti bobbaasuun ni yaadatama."}]